b'\n_START_ARTICLE_\nVertybini\xc5\xb3 popieri\xc5\xb3 bir\xc5\xbea\n_START_PARAGRAPH_\nVertybini\xc5\xb3 popieri\xc5\xb3 bir\xc5\xbea arba tiesiog bir\xc5\xbea \xe2\x80\x93 brokeri\xc5\xb3 ir investicini\xc5\xb3 bank\xc5\xb3 organizacija, kurios tikslas \xe2\x80\x93 suteikti priemones prekiauti \xc4\xafmoni\xc5\xb3 akcijomis bei kitais vertybiniais popieriais. Bir\xc5\xbeoje prekiauti gali tik nariai, o \xc4\xafsigyti ar parduoti vertybinius popierius bir\xc5\xbeoje galima tik per tarpininkus \xe2\x80\x93 finans\xc5\xb3 maklerio \xc4\xafmones arba komercinius bankus, turin\xc4\x8dius leidim\xc4\x85 prekiauti bir\xc5\xbeoje, tuo tarpu u\xc5\xbebir\xc5\xbein\xc4\x97je rinkoje sandoriai sudaromi tiesiogiai tarp rinkos dalyvi\xc5\xb3. \xc4\xaemon\xc4\x97s, norin\xc4\x8dios kad j\xc5\xb3 akcijomis b\xc5\xabt\xc5\xb3 prekiaujama bir\xc5\xbeoje, turi \xc4\xafvykdyti tam tikrus reikalavimus, kurie skiriasi kiekvienoje bir\xc5\xbeoje.\n_START_SECTION_\nIstorija\n_START_PARAGRAPH_\n\xc5\xbdodis ,,bir\xc5\xbea\xe2\x80\x9c kildinamas i\xc5\xa1 Belgijos miesto Briug\xc4\x97s turtuoli\xc5\xb3 van der Berus pavard\xc4\x97s. Aik\xc5\xa1t\xc4\x97je prie\xc5\xa1ais j\xc5\xb3 namus pirkliai rinkosi pirkti ir parduoti savo preki\xc5\xb3._NEWLINE_Seniausias bir\xc5\xbeos pastatas atidarytas 1531 m. Antverpene. Amsterdamo bir\xc5\xbea prad\xc4\x97jo veikl\xc4\x85 1602 m. B\xc5\xabtent \xc4\x8dia i\xc5\xa1leista pirmoji pasaulyje vertybini\xc5\xb3 popieri\xc5\xb3 emisija, kuri\xc4\x85 organizavo bendrov\xc4\x97 \xe2\x80\x9eOland\xc5\xb3 Ryt\xc5\xb3 Indijos bendrov\xc4\x97\xe2\x80\x9c.'